13 सालों से सीएम की कुर्सी पर काबिज शिवराज सिंह आज भले ही सूबे के सफल मुख्यमंत्री कहलाते हों, लेकिन उनके राजनीतिक करियर की शुरूआत संघ के मामूली कार्यकर्ता के तौर पर हुई थी. इमरजेंसी के दौर में जेल जाने से उनकी नेतृत्व क्षमता मजबूत हुई. 1975 में छात्र राजनीति से शुरूआत करने वाले शिवराज सिंह को 1990 में पहली बार बीजेपी के टिकट पर सीहोर की बुधनी विधानसभा सीट से चुनाव लड़ने का मौका मिला. महज एक साल बाद पूर्व प्रधानमंत्री अटल बिहारी वाजपेयी ने अपनी लोकसभा सीट विदिशा से शिवराज सिंह को उत्तराधिकारी बनाया.